ลุ้น SET รีบาวด์! ตามตปท. ตอบรับ GDP สหรัฐ-เล็งกลุ่มพลังงานหนุน
ลุ้น SET เช้ารีบาวด์ ตามตปท. ตอบรับ GDP สหรัฐ เล็งกลุ่มพลังงานหนุน ตามราคาทิศทางน้ำมัน หลังสถานการณ์ตึงเครียดระหว่างรัสเซียและยูเครนที่ยังไม่มีความชัดเจนออกมาส่งผลกระทบให้นักลงทุนชะลอการถือครองสินทรัพย์เสี่ยง
28 ม.ค. 2565

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า แนวโน้มตลาดหุ้นไทยวันนี้แกว่งตัวไซด์เวย์ และลุ้นโอกาสการรีบาวด์ได้เล็กน้อย หลังจากเมื่อวานดัชนีปรับตัวลงแรง และตลาดหุ้นเอเชียเปิดเช้าวันนี้ส่วนใหญ่กลับมารีบาวด์ขึ้น แต่การปรับตัวขึ้นยังค่อนข้างจำกัด จากแรงกดดันจากแนวโน้มการเร่งขึ้นอัตราดอกเบี้ยของธนาคารกลางสหรัฐฯ (เฟด) หลังจากที่เมื่อคืนนี้สหรัฐฯประกาศตัวเลขเศรษฐกิจ (GDP) ไตรมาส 4/2564 ออกมาดี
ขณะเดียวกันยังมีความไม่แน่นอนจากสถานการณ์ตึงเครียดระหว่างรัสเซียและยูเครนที่ยังไม่มีความชัดเจนออกมา ซึ่งส่งผลกระทบให้นักลงทุนชะลอการถือครองสินทรัพย์เสี่ยง ส่งผลหนุนต่อทิศทางราคาน้ำมัน ที่ช่วยหนุนหุ้นกลุ่มพลังงานได้บ้าง แต่ยังคงต้องติดทิศทางของกระแสเงินทุนว่าต่างชาติและสถาบันจะเป็นอย่างไร และยังคงต้องรอปัจจัยหนุนใหม่ๆเข้ามาหนุนต่ออัพไซด์ของดัชนี
โดยให้แนวต้าน 1,645-1,650 จุด แนวรับ 1,630 จุด